Þingræður haldnar á Alþingi Íslendinga

Ég vil vekja athygli hv. alþingismanna á því að þennan síðasta hluta þingsetningarfundar, þessa langa þingsetningarfundar, ber upp á fullveldisdaginn. Þann dag árið 1918 tóku sambandslögin gildi og Ísland skipaði sér í sveit sjálfstæðra og fullvalda ríkja. Það er því við hæfi að hefðbundin þingstörf hefjist nú af krafti eftir langa bið. Þingmenn og þingmeirihlutar koma og fara en Alþingi stendur áfram sem kjölfesta lýðræðisins og það er á ábyrgð okkar allra. Ég vil óska þingmönnum og landsmönnum öllum til hamingju með daginn.

Nú fer fram kosning forseta Alþingis samkvæmt 1. mgr. 3. gr. þingskapa og eru þeir einir í kjöri sem eru tilnefndir. Mér hefur borist ein tilnefning, um 9. þm. Reykv. s., Birgi Ármannsson. Eru aðrar tilnefningar? Aðrar tilnefningar hafa ekki borist. Birgir Ármannsson er því einn í kjöri. Þar sem aðeins einn er í kjöri er það ætlun forseta að láta kosninguna fara fram með atkvæðagreiðslukerfinu. Ef ekki eru athugasemdir við þennan hátt á kosningunni fer atkvæðagreiðslan fram með þeim hætti. Kerfið er þannig stillt að jafna má við leynilega kosningu. Töflurnar á veggjum munu aðeins sýna hverjir hafa neytt atkvæðisréttar síns en ekki hvernig þeir greiddu atkvæði. Það sama gildir um geymsluminni tölvunnar sjálfrar. Þeir sem kjósa Birgi Ármannsson ýti á já-hnappinn, en þeir sem vilja skila auðu ýti á hnappinn sem merktur er: Greiðir ekki atkvæði. Gult ljós kviknar við miðhnappinn þegar atkvæði hefur verið greitt óháð því hvernig það hefur verið greitt, sama á hvorn hnappinn er ýtt, og eins kviknar aðeins gult ljós á veggtöflum í þingsal. [Gengið var til forsetakosningar. Atkvæði féllu þannig að Birgir Ármannsson, 9. þm. Reykv. s., fékk 48 atkvæði, 11 þingmenn greiddu ekki atkvæði.]

Hv. þm. Birgir Ármannsson hefur fengið 48 atkvæði, ellefu sitja hjá, fjórir eru fjarverandi. Samkvæmt þessu er Birgir Ármannsson réttkjörinn forseti Alþingis. Ég vil sérstaklega óska honum heilla og velfarnaðar í störfum og bið hann að ganga til forsetastóls og taka sæti við stjórn fundarins.

Ég þakka hæstv. starfsaldursforseta, Þorgerði Katrínu Gunnarsdóttur, árnaðaróskir í minn garð og alþingismönnum það traust sem þeir sýna mér með því að kjósa mig forseta Alþingis. Ég mun leggja mig allan fram í störfum mínum við að standa undir því trausti og vinna að því sem best í samstarfi við aðra alþingismenn um að sinna þeim störfum sem þjóðin hefur falið okkur. Jafnframt vænti ég góðs samstarfs við hið ágæta starfsfólk Alþingis. Rúmar níu vikur eru liðnar frá kosningum og þær óvenjulegu aðstæður eru uppi að þingsetningarfundur hefur staðið núna í rúma viku, en slíkar kringumstæður hafa ekki verið uppi síðan um miðja síðustu öld. Ærin störf bíða okkar þingmanna, mál sem þarf að ljúka fyrir árslok. Þar ber auðvitað hæst fjárlagafrumvarp og tengd mál. Ég vonast eftir nánu og góðu samstarfi við formenn þingflokka og formenn stjórnmálaflokkanna um skipulag þingstarfanna á þeim skamma tíma sem eftir lifir af haustþinginu. Að lyktum þá tek ég undir þau orð starfsaldursforseta að óska þingheimi og þjóð til hamingju með fullveldisdaginn og býð alla alþingismenn velkomna til starfa á 152. löggjafarþingi. Sérstaklega vil ég óska þeim alþingismönnum sem taka nú sæti á Alþingi í fyrsta sinn heilla í þeirra störfum og bið þeim velfarnaðar. Ég óska einnig þeim sem valist hafa til að gegna ráðherraembættum allra heilla og vona að samstarf ríkisstjórnar og Alþingis verði farsælt.

Hefst nú kosning sex varaforseta. Mér hefur borist einn listi sem á eru nöfnin: Oddný G. Harðardóttir, Líneik Anna Sævarsdóttir, Inga Sæland, Diljá Mist Einarsdóttir, Björn Leví Gunnarsson og Jódís Skúladóttir. Þar sem ekki eru fleiri tilnefndir en kjósa skal lýsi ég þau réttkjörin sem 1. varaforseta Oddnýju G. Harðardóttur, 2. varaforseta Líneik Önnu Sævarsdóttur, 3. varaforseta Ingu Sæland, 4. varaforseta Diljá Mist Einarsdóttur, 5. varaforseta Björn Leví Gunnarsson, 6. varaforseta Jódísi Skúladóttur. Samkvæmt samkomulagi þingflokka verða þau Þorbjörg Sigríður Gunnlaugsdóttir og Bergþór Ólason áheyrnarfulltrúar sinna flokka í forsætisnefnd. Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana og áheyrnarfulltrúana um fundarstörfin og önnur verkefni forsætisnefndar. Fyrsti fundur forsætisnefndar verður í fyrramálið um klukkan 10.30 en um það verður sent sérstakt fundarboð síðar í dag.

Eftirfarandi tilkynningar hafa borist um stjórnir þingflokka: Þingflokkur Flokks fólksins: Guðmundur Ingi Kristinsson, formaður, og Ásthildur Lóa Þórsdóttir, varaformaður. Þingflokkur Framsóknarflokksins: Ingibjörg Ólöf Isaksen, formaður, Halla Signý Kristjánsdóttir, varaformaður, og Jóhann Friðrik Friðriksson, ritari. Þingflokkur Miðflokksins: Bergþór Ólason, formaður. Þingflokkur Pírata: Halldóra Mogensen, formaður, Þórhildur Sunna Ævarsdóttir, varaformaður, og Gísli Rafn Ólafsson,ritari. Þingflokkur Samfylkingarinnar: Helga Vala Helgadóttir, formaður, Þórunn Sveinbjarnardóttir, varaformaður og Kristrún Frostadóttir, ritari. Þingflokkur Sjálfstæðisflokksins: Óli Björn Kárason, formaður, Vilhjálmur Árnason, varaformaður, og Bryndís Haraldsdóttir, ritari. Þingflokkur Viðreisnar: Hanna Katrín Friðriksson, formaður, og Sigmar Guðmundsson, varaformaður. Þingflokkur Vinstrihreyfingarinnar – græns framboðs: Orri Páll Jóhannsson, formaður, Bjarkey Olsen Gunnarsdóttir, varaformaður, og Bjarni Jónsson, ritari.

Forseta hefur borist tillaga frá formönnum þingflokka, samanber 14. gr. þingskapa um skipun nefnda, samkvæmt samkomulagi sem þeir hafa gert með sér, svo og tillaga frá formönnum þingflokka stjórnarflokka samkvæmt þessu samkomulagi um skipun embættismanna nefnda.

Forseti vill þá geta þess alþingismenn skulu undirrita yfirlýsingu um að þeir hafi kynnt sér siðareglur fyrir alþingismenn, samþykktar með þingsályktun 16. mars 2016. Á borðum þingmanna liggur þingsályktunin um siðareglur og yfirlýsing til að staðfesta hana. Þegar hv. þingmenn hafa kynnt sér reglurnar eru þeir beðnir að afhenda undirritaða yfirlýsingu á þingfundaskrifstofu þess efnis að þeir hafi kynnt sér og undirritað siðareglurnar.

Stefnuræða forsætisráðherra og umræður um hana skv. 62. gr. þingskapa verða í kvöld og hefjast klukkan 7.30 síðdegis. Samkomulag er um fyrirkomulag umræðunnar. Umferðir verða þrjár, sex mínútur, fimm mínútur og fjórar mínútur, sem koma í hlut hvers flokks, en forsætisráðherra hefur 12 mínútur til framsögu.

Sætaúthlutun verður með aðeins breyttu sniði í ljósi aðstæðna og fer þannig fram að forseti dregur nú um sæti fyrir hönd þingmanna, jafnt formanna þingflokka og stjórnmálaflokka sem og annarra þingmanna sem ekki eru ráðherrar. Forseti biður þingmenn að halda kyrru fyrir í sætum sínum og færa sig ekki í ný sæti fyrr en við stefnuræðu forsætisráðherra í kvöld. Leita þarf afbrigða frá 4. mgr. 3. gr. þingskapa þannig að hluta megi um sæti formanna þingflokka og formanna stjórnmálaflokka sérstaklega og þau dragi innbyrðis um sæti í þingsalnum. Skoðast þau afbrigði samþykkt ef enginn hreyfir andmælum. Þá er samkomulag um það að Steinunn Þóra Árnadóttir hljóti sæti 57 og Inga Sæland hljóti sæti 5 sem henta þeim sérstaklega.

Við höldum áfram með úthlutun sæta. Forseti biðst velvirðingar á því að hafa verið full fljótur á sér hér í fyrri liðum en þegar ruglingur varð milli kassanna þá blönduðust saman kúlur sem vísa til sæta sem þegar voru komnar í umferð þannig að útlit var fyrir um stund að tvímenna þyrfti í sum sætin. Sem betur fer náði einhver glöggur þingmaður að vekja athygli á þessu. Til að gera þetta allt saman rétt þá látum við það standa sem áður var komið varðandi formenn flokka og formenn þingflokka, en við verðum að hefjast handa að nýju við að hluta til um sæti annarra þingmanna.

Hinn 18. nóvember síðastliðinn var gefið út svofellt bréf: „Forseti Íslands gjörir kunnugt: Ég hefi ákveðið, samkvæmt tillögu forsætisráðherra, að Alþingi skuli koma saman til fundar þriðjudaginn 23. nóvember 2021. Um leið og ég birti þetta, er öllum, sem setu eiga á Alþingi, boðið að koma nefndan dag til Reykjavíkur, og verður þá Alþingi sett að lokinni guðsþjónustu í Dómkirkjunni er hefst kl. 13.30. Gjört á Bessastöðum, 18. nóvember 2021. Guðni Th. Jóhannesson. Katrín Jakobsdóttir. Forsetabréf um að Alþingi skuli koma saman þriðjudaginn 23. nóvember 2021.“ Samkvæmt bréfi því sem ég hef nú lesið lýsi ég yfir að Alþingi Íslendinga er sett. Háttvirtu alþingismenn. Ég býð ykkur öll sem hér sitjið velkomin til þings. Nýtt kjörtímabil er hafið, kosið var fyrir nær tveimur mánuðum. Eftirmál urðu í einu kjördæmi og samkvæmt stjórnarskrá okkar er það í höndum Alþingis að skera úr um hvort þingmenn þess séu löglega kosnir. Mikil er því ábyrgð alþingismanna, nú sem endranær. Enn setur heimsfaraldurinn svip sinn á samfélagið og þingstörfin þar með talin. Sem fyrr sýnist sitt hverjum um sóttvarnir. Vissulega hefur hin eina rétta leið ekki alltaf verið valin, skárra væri það nú, enda oft úr vöndu að ráða og auðvelt að vera vitur eftir á. Þá gerist það gjarnan í vandasömum málum að einn saki annan um að vaða í villu og svíma, nenna ekki að kynna sér neitt og hlýða bara yfirvöldum í blindni og ótta - nú eða á hinn bóginn að sá eða sú sem í hlut eigi trúi aðeins á samsæriskenningar, hugsi um eigin hag en ekki heildarinnar og geri lítið úr augljósri ógn. Öfgar og ýkjur geta fylgt frjálsum skoðanaskiptum en við höfum borið gæfu til þess, íbúar þessa lands, að standa að mestu saman andspænis sameiginlegri vá. Sú eining hefur byggst á almennri skynsemi, almennri umræðu, almennri þekkingu og almennu trausti. Í leit að rökum hafa mörg okkar eflaust sótt í sjóð reynslu og sögu. Við sem höfum notið þess að eignast börn munum flest eftir bólusetningum sem verja þau og annað fólk gegn skæðum sóttum. Við munum jafnvel líka að fengju þau hlaupabólu eða magakveisu þótti sjálfsögð skylda að halda þeim um skeið í sóttkví, fjarri leikskóla eða dagvistun. Frelsi til að sýkja aðra er rangsnúinn réttur. Lærdóm má einnig draga af löngu liðinni tíð. Árið 1846, ári eftir að endurreist Alþingi kom fyrst saman, geisaði mislingafaraldur um land allt. Íslendingum fækkaði um tvo af hundraði og getur fólk reiknað í huganum hver slík tala væri um okkar daga. Hún er engu lík í mannkynssögunni, umbylting síðustu mannsaldra á sviði lyfja og lækninga, umbylting lífskjara og aðbúnaðar. Þær framfarir byggðust á gagnrýninni hugsun, víðsýni og þekkingarleit, stöðugum breytingum. Ef við hlýddum enn ráðum færustu sérfræðinga fyrri alda myndum við reyna að lækna mein með því að taka fólki blóð þótt sú kórvilla hafi einatt gert illt verra. Í þeim faraldri sem enn geisar hljóta varnir að taka mið af því sem lærist og mati á því hvaða áhrif þær hafa á samfélagið allt. Þannig virka sönn vísindi og vísindin efla alla dáð. Þá þekktu speki finnum við í óði Jónasar Hallgrímssonar til hins franska herra Pauls Gaimards. Kvæðið orti hann nokkrum árum fyrir endurreisn Alþingis. Listaskáldið góða harmaði auðvitað hnignun Þingvalla. Þau vísuorð hans eru ekki eins kunn en mega líka lifa: nú er þar þrotin þyrping tjalda, þögult og dapurt hraunið kalda - þótti þér ekki Ísland þá alþingi svipt með hrellda brá? „Alþingi svipt með hrellda brá.“ Þrjú skipti í röð höfum við gengið til þingkosninga að hausti. Það kjörtímabil sem nú er hafið getur staðið til seinni hluta september að fjórum árum liðnum. Ræða þarf kosti þess og galla að hafa kjördag að hausti en ekki að vori eins og venja hefur verið, ekki síst hvaða áhrif það hefur á störf Alþingis, þungamiðju hins pólitíska valds. Ágætu þingmenn. Margt brennur meira á íslenskri þjóð en endurskoðun stjórnarskrárinnar. Að lokum leyfi ég mér þó að nefna að við þingsetningu fyrir tæpu ári lýsti ég þeirri von að unnt yrði að taka hófsamar tillögur að breytingum á stjórnarskrá til efnislegrar afgreiðslu og leiða umræður til lykta í þessum sal. Svo fór ekki. Þess í stað réðust örlög stjórnarskrárfrumvarps í einhverju nefndarherbergi hér handan Austurvallar. Vonandi gengur betur á þessu kjörtímabili að ræða og ráðast í skynsamlegar umbætur á stjórnarskrá Íslands, rétt eins og henni hefur áður verið breytt í tímans straumi. Má þá sem fyrr horfa til ákvæða um umhverfi, auðlindir og íslenska tungu, auk breytinga á þjóðhöfðingjakafla stjórnarskrárinnar. Verkefni hér næstu daga benda líka til þess að í fleira megi rýna í þessum efnum. Á netinu má lesa þá skilgreiningu á fávisku að endurtaka sömu aðgerðina en búast samt við annarri niðurstöðu og betri. Þetta er gjarnan haft eftir Albert Einstein en það er víst úr lausu lofti gripið, enn einn vitnisburður um það að ekki beri að trúa öllu á þeim vettvangi. Hinu treysti ég miklu frekar sem Svava Jakobsdóttir segir í Gunnlaðar sögu, að milli nýs og gamals er allt óskapað. Framtíðin er til þess að móta hana. Ég óska þingmönnum og starfsliði Alþingis farsældar í störfum sínum og landsmönnum alls velfarnaðar. Ég bið þingheim að rísa úr sætum og minnast ættjarðarinnar. 
             Samkvæmt 1. gr. þingskapa ber nú þeim þingmanni sem lengsta fasta þingsetu hefur að baki að stjórna fundi þangað til forseti Alþingis hefur verið kosinn. Bið ég hv. 5. þm. Suðvest., Þorgerði Katrínu Gunnarsdóttur, að ganga til forsetastóls. [Söngkonur úr Domus vox fluttu Hættu að gráta hringaná. Íslenskt þjóðlag, ljóð Jónasar Hallgrímssonar.]

Ég býð alla hv. alþingismenn sem kjörnir voru í alþingiskosningunum 25. september 2021 velkomna til starfa á Alþingi. Alþingi er kjölfesta lýðræðisins. Það getur aðeins með störfum sínum gegnt því mikilvæga stjórnskipulega hlutverki. Þess vegna er ástæða til að fagna setningu Alþingis í dag eftir langt fundarhlé. Ég vil láta í ljósi þá von að störf þessa nýkjörna þings verði landi og þjóð okkar til heilla. Fyrir hönd alþingismanna heilsa ég starfsfólki Alþingis og vænti þess að við megum eiga gott samstarf við það eins og endranær.

Þær sorgarfréttir bárust hingað 10. júlí á liðnu sumri að Þórunn Egilsdóttir, alþingismaður og formaður þingflokks Framsóknarflokksins, einn af varaforsetum Alþingis, hefði andast kvöldið áður, 9. júlí, á Sjúkrahúsinu á Akureyri. Sú fregn var óvænt þótt við alþingismenn og margir aðrir hefðum fylgst með hetjulegri baráttu hennar síðan snemma árs 2018 við krabbamein sem lagði hana að velli langt fyrir aldur fram. Þórunn var í veikindaleyfi frá þingstörfum að mestu frá 2019 en undir lok þinghalds síðastliðið vor kom hún í þinghúsið og heilsaði upp á þingmenn og starfsmenn, en erindi hennar í höfuðstaðinn var að flytja ávarp fyrir hönd þingkvenna á ársfundi samtaka kvenleiðtoga. Það er ein af þessum ótrúlegu tilviljunum lífsins að setningu Alþingis ber nú upp á afmælisdag Þórunnar Egilsdóttur, en hún fæddist í Reykjavík 23. nóvember 1964 og hefði því orðið 57 ára í dag. Foreldrar Þórunnar eru Egill Ásgrímsson bólstrari og Sigríður Lúthersdóttir húsmóðir. Þórunn lauk stúdentsprófi frá Verslunarskóla Íslands 1984 og B.Ed.-prófi frá Kennaraháskólanum 1999. Þegar eftir stúdentspróf fluttist Þórunn austur á Vopnafjörð, kynntist þar manni sínum og stóð með honum fyrir sauðfjárbúi á Hauksstöðum í Vesturárdal frá 1986. Hún var leiðbeinandi við grunnskóla sveitarinnar og kennari þar 1999–2008, skólastjórnandi síðustu árin. Þá varð hún verkefnastjóri hjá Þekkingarneti Austurlands fram til þess að hún var kjörin á Alþingi. Samhliða föstu starfi og búskap varð Þórunn fljótlega forystukona í samtökum kvenna í héraði og í félagsmálum í Vopnafirði, sat í sveitarstjórn 2010–2014 og var oddviti 2010–2013, en áður hafði hún setið í félagsmálanefnd Vopnafjarðarhrepps. Þórunn var í stjórn Sambands sveitarfélaga á Austurlandi, í sveitarstjórnarráði síns flokks og í miðstjórn hans frá 2010. Enn fremur var hún kvödd til margvíslegra stjórnarstarfa í samtökum íslenskra sveitarfélaga, í landbúnaðarmálum og samgöngumálum. Þórunn var kjörin alþingismaður Norðausturkjördæmis 2013 og endurkjörin 2016 og 2017. Á Alþingi vakti Þórunn þegar athygli fyrir prúðmannlega framkomu og sanngjarnan málflutning. Hún var þó föst fyrir í störfum fyrir flokk sinn og hafði skýra sýn á hvað skipti máli og hvað ekki. Af sjálfu leiddi að Þórunn var kjörin til ábyrgðarstarfa innan Alþingis, hún var varaforseti nær samfellt frá 2015. Frá kjördegi í lok október 2016 og fram að þingsetningu í byrjun desember var hún starfandi forseti Alþingis. Hún var formaður þingflokks Framsóknarmanna 2015 og á ný frá 2016 meðan heilsa leyfði. Hún gegndi nefndastörfum á mörgum málefnasviðum og var hvarvetna góður liðsmaður. Á fyrsta kjörtímabili sínu, 2013–2016, var Þórunn formaður Íslandsdeildar NATO-þingsins og var varaformaður Íslandsdeildar Vestnorræna ráðsins frá 2017. Hún sat á níu löggjafarþingum. Þórunn Egilsdóttur var um margt sérstæð og eftirminnileg kona, bar með sér reisn í framkomu, hæglát í fasi, orðvör og orðheppin. Öllum þótti gott að vinna með Þórunni sem var traust og yfirveguð á hverju sem gekk. Hún var einstaklega dugleg, ósérhlífin og skyldurækin við öll störf sín á Alþingi. Fráfall alþingismanns sætir tíðindum en það snertir okkur þó dýpra en ella sem þekktum margþætta mannkosti Þórunnar, baráttuþrek, hugrekki og bjartsýni hennar. Alþingi saknar vinar í stað.

Hinn 10. september sl. lést á líknardeild Landspítalans Jón Sigurðsson, fyrrverandi ráðherra og formaður Framsóknarflokksins, eftir löng veikindi. Jón Sigurðsson var fæddur í Kollafirði á Kjalarnesi 23. ágúst 1946. Foreldrar hans voru Unnur Kolbeinsdóttir kennari og Sigurður E. Ólason hæstaréttarlögmaður. Jón lauk stúdentsprófi frá Menntaskólanum í Reykjavík 1966, B.A.-prófi í íslensku og sagnfræði frá Háskóla Íslands árið 1969 og doktorsprófi í menntunarfræðum og MBA-prófi frá bandarískum háskólum. Starfsferill Jóns Sigurðssonar var óvenju fjölbreytilegur. Hann var lektor í íslensku við háskóla í Svíþjóð, skrifstofustjóri Máls og menningar, forstjóri Menningarsjóðs, ritstjóri Tímans, skólastjóri Samvinnuskólans og síðar rektor Samvinnuháskólans, framkvæmdastjóri Vinnumálasambands samvinnufélaganna, seðlabankastjóri, kennari við Háskólann í Reykjavík og er þó ekki allt talið. Jafnframt var Jón formaður, stjórnarmaður eða ráðgjafi margra félaga, samtaka og stofnana á sviði fjármála og viðskipta, heilbrigðismála og menntamála. Eftir Jón liggja fjölmargar bækur, ritgerðir og greinar í blöðum og tímaritum. Þegar Halldór Ásgrímsson formaður Framsóknarflokksins hvarf af vettvangi stjórnmála 2006 var Jón Sigurðsson kvaddur til starfa í ríkisstjórn og var síðar kosinn formaður Framsóknarflokksins. Hann fór með iðnaðar- og viðskiptamál og varð jafnframt annar tveggja forustumanna ríkisstjórnarinnar. Við alþingiskosningarnar 2007 náði Jón ekki kjöri og fór þá til nýrra starfa á öðrum vettvangi. Hann sat því aðeins eitt þing eftir embættisstöðu sinni sem ráðherra. Jón Sigurðsson var fjölmenntaður og margfróður maður og bjó yfir mikilli reynslu er hann kom til starfa á Alþingi, góður og sanngjarn í samskiptum við aðra í stjórnmálum, hreinn og beinn, velviljaður og jafnan glaður í bragði. Hann var snjall ræðumaður og vel máli farinn. Svo fór að Alþingi naut krafta Jóns aðeins skamman tíma en hvar sem hann fór munaði um hann í íslensku viðskipta- og menningarlífi. Ég bið þingheim að minnast Þórunnar Egilsdóttur alþingismanns og Jóns Sigurðssonar, fyrrverandi ráðherra, með því að rísa úr sætum. -  
            

Forseta hefur borist bréf, dagsett 18. október 2021, svohljóðandi: „Ég undirritaður, sem kosinn var á þing fyrir Miðflokkinn í síðustu alþingiskosningum, hef frá og með 8. október síðastliðnum gengið til liðs við þingflokk Sjálfstæðisflokksins.“ Bréfið undirritar hv. 9. þm. Suðurk., Birgir Þórarinsson.

Borist hefur bréf frá hv. 3. þm. Norðaust., Bjarkeyju Olsen Gunnarsdóttur, um að hún verði fjarverandi á næstunni í opinberum erindum. Í dag tekur því sæti á Alþingi 2. varamaður á lista Vinstrihreyfingarinnar – græns framboðs í Norðausturkjördæmi, Kári Gautason. 1. varamaður á lista hefur boðað forföll. Kári hefur ekki áður tekið sæti á Alþingi en undirritun drengskaparheits er frestað. Þá hefur borist bréf frá hv. 7. þm. Norðaust., Sigmundi Davíð Gunnlaugssyni, um að hann verði fjarverandi á næstunni í opinberum erindum. Í dag tekur því sæti á Alþingi 1. varamaður á lista Miðflokksins í Norðausturkjördæmi, Anna Kolbrún Árnadóttir. Hún hefur áður tekið sæti á Alþingi og er boðin velkomin til starfa á Alþingi. Einnig hefur borist bréf frá formanni þingflokks Pírata um að Þórhildur Sunna Ævarsdóttir, 7. þm. Suðvest., verði fjarverandi á næstunni í opinberum erindum. Í dag tekur því sæti á Alþingi 2. varamaður á lista Pírata í Suðvesturkjördæmi, Indriði Ingi Stefánsson. Indriði Ingi hefur ekki áður tekið sæti á Alþingi en undirritun drengskaparheits er frestað. Loks hefur borist bréf frá varaformanni þingflokks Viðreisnar um að hv. 8. þm. Reykv. s., Hanna Katrín Friðriksson, verði fjarverandi á næstunni í opinberum erindum. Því er óskað eftir því að í dag taki María Rut Kristinsdóttir sæti á Alþingi en hún er 2. varamaður á lista Viðreisnar í kjördæminu. 1. varamaður á lista í kjördæminu hefur boðað forföll. María Rut hefur ekki áður tekið sæti á Alþingi en undirritun drengskaparheits er frestað.

Borist hefur listi sem á eru nöfnin: Birgir Ármannsson, Björn Leví Gunnarsson, Diljá Mist Einarsdóttir, Inga Sæland, Jóhann Friðrik Friðriksson, Líneik Anna Sævarsdóttir, Svandís Svavarsdóttir, Vilhjálmur Árnason, Þórunn Sveinbjarnardóttir. Þar sem ekki eru fleiri tilnefndir en kjósa skal lýsi ég áðurnefnda alþingismenn réttkjörna í kjörbréfanefnd. Nefndin mun koma saman til fundar að aflokinni þessari þingsetningarathöfn.